**ส่วนที่ 2**

**ความสอดคล้องกับแผน 3 ระดับ**

**ตามนัยยะของมติคณะรัฐมนตรี เมื่อวันที่ 4 ธันวาคม 2560**

กรอบแนวคิดการจัดทำแผนปฏิบัติราชการ พ.ศ. 2563 – 2565 ของสำนักงานปลัดกระทรวงพลังงาน สนับสนุนการขับเคลื่อนนโยบายพลังงานและยุทธศาสตร์ด้านพลังงาน ที่เชื่อมโยงทั้งในระดับส่วนกลาง และระดับส่วนภูมิภาค ที่ส่งผลต่อทิศทางและการดำเนินงานของสำนักงานปลัดกระทรวงพลังงาน โดยมีกรอบแนวคิดประกอบความเชื่อมโยงกับแผนระดับชาติที่เกี่ยวข้อง ดังนี้

**2.1 แผนยุทธศาสตร์ชาติ 20 ปี (พ.ศ. 2561-2580)**

แผนยุทธศาสตร์ชาติ 20 ปี กำหนดวิสัยทัศน์ประเทศคือ “ประเทศไทยมีความมั่นคง มั่งคั่ง ยั่งยืน เป็นประเทศ
ที่พัฒนาแล้ว ด้วยการพัฒนาตามหลักปรัชญาของเศรษฐกิจพอเพียง” โดยมีเป้าหมายการพัฒนาประเทศ คือ “ประเทศชาติมั่นคง ประชาชนมีความสุข เศรษฐกิจพัฒนาอย่างต่อเนื่อง สังคมเป็นธรรม ฐานทรัพยากรธรรมชาติยั่งยืน” โดยมีประเด็นการพัฒนา 6 ยุทธศาสตร์ ซึ่งสำนักงานปลัดกระทรวงพลังงานเกี่ยวข้อง ในยุทธศาสตร์ที่ 2 และยุทธศาสตร์ที่ 5 โดยมีรายละเอียด ดังนี้

1. **ยุทธศาสตร์ที่ 2 ด้านการสร้างความสามารถในการแข่งขัน**

ยุทธศาสตร์ชาติด้านการสร้างความสามารถในการแข่งขันสำหรับประเทศไทย มุ่งเน้นการพัฒนาประเทศ บนพื้นฐานแนวคิด 3 ประการ ได้แก่ (1) “ต่อยอดอดีต” โดยมองกลับไปที่รากเหง้าทางเศรษฐกิจ อัตตลักษณ์ วัฒนธรรม ประเพณี วิถีชีวิต และจุดเด่นทางทรัพยากรธรรมชาติที่หลากหลาย รวมทั้งความได้เปรียบ เชิงเปรียบเทียบของประเทศในด้านอื่น ๆ นำมาประยุกต์ผสมผสานกับเทคโนโลยีและนวัตกรรม เพื่อให้สอดรับกับบริบทของเศรษฐกิจและสังคมโลกสมัยใหม่ (2) “ปรับปัจจุบัน” เพื่อปูทางสู่อนาคตผ่านการพัฒนาโครงสร้างพื้นฐานของประเทศในมิติต่าง ๆ ทั้งโครงข่ายระบบคมนาคมและขนส่ง โครงสร้างพื้นฐานวิทยาศาสตร์ เทคโนโลยี และดิจิทัล และการปรับสภาพแวดล้อมให้เอื้อต่อการพัฒนาอุตสาหกรรมและบริการอนาคต และ (3) “สร้างคุณค่าใหม่ ในอนาคต” ด้วยการเพิ่มศักยภาพของผู้ประกอบการ พัฒนาคนรุ่นใหม่ รวมถึงปรับโมเดลธุรกิจ เพื่อตอบสนองต่อความต้องการของตลาด ผสมผสานกับยุทธศาสตร์ที่รองรับอนาคต บนพื้นฐานของการต่อยอดอดีตและปรับปัจจุบัน พร้อมทั้งการส่งเสริมและสนับสนุนจากภาครัฐจะทำให้ประเทศไทยสามารถสร้างฐานรายได้และการจ้างงานใหม่ ขยายโอกาสทางการค้าและการลงทุนในเวทีโลก ควบคู่ไปกับการยกระดับรายได้และการกินดีอยู่ดี รวมถึง การเพิ่มขึ้นของคนชั้นกลางในประเทศได้ในคราวเดียวกัน

1. เป้าหมายระยะ 20 ปี ของยุทธศาสตร์ที่ 2 คือ
* การพัฒนาให้ประเทศไทยเป็นประเทศที่พัฒนาแล้ว เศรษฐกิจเติบโตอย่างมีเสถียรภาพและยั่งยืน และมีขีดความสามารถในการแข่งขันที่สูงขึ้น
* ตัวชี้วัดของยุทธศาสตร์ คือ รายได้ประชาชาติ การขยายตัวของผลิตภัณฑ์มวลรวมภายในประเทศ และการกระจายรายได้ ผลิตภาพการผลิตของประเทศทั้งในปัจจัยการผลิตและแรงงาน การลงทุนเพื่อการวิจัยและพัฒนา และความสามารถในการแข่งขันของประเทศ
1. ประเด็นที่เกี่ยวข้องภายใต้ยุทธศาสตร์ที่ 2 ได้แก่
	1. การเกษตรสร้างมูลค่า
	2. อุตสาหกรรมและบริการแห่งอนาคต
	3. โครงสร้างพื้นฐาน เชื่อมไทย เชื่อมโลก
	4. การพัฒนาเศรษฐกิจบนพื้นฐานผู้ประกอบการยุคใหม่

**ตารางที่ 2-1 ความเชื่อมโยงด้านพลังงานในประเด็นต่าง ๆ ภายใต้ยุทธศาสตร์ที่ 2**

| **ประเด็นหลักภายใต้ยุทธศาสตร์** | **ประเด็นย่อย** | **ความเชื่อมโยงด้านพลังงาน** |
| --- | --- | --- |
| การเกษตรสร้างมูลค่า | เกษตรชีวภาพ | ส่งเสริมให้มีการนำวัตถุดิบเหลือทิ้งทางการเกษตรมาใช้ประโยชน์ในอุตสาหกรรมและพลังงานที่เกี่ยวเนื่องกับชีวภาพได้อย่างมีประสิทธิภาพ |
| เกษตรแปรรูป | ปรับใช้เทคโนโลยีและนวัตกรรมที่ทันสมัยอยู่ตลอดเวลา รวมทั้งนวัตกรรมจากภูมิปัญญาในการแปรรูป สร้างความแตกต่าง และเพิ่มมูลค่าในผลิตภัณฑ์และสินค้าเกษตร |
| อุตสาหกรรมและการบริการแห่งอนาคต | อุตสาหกรรมชีวภาพ | ส่งเสริมการใช้ประโยชน์จากวัตถุชีวมวลในการผลิตพลังงานไฟฟ้าอย่างคุ้มค่า เพื่อลดปัญหาโลกร้อน และสร้างรายได้แก่เกษตรกรเพิ่มมากขึ้น |
| อุตสาหกรรมและบริการขนส่งและโลจิสติกส์ | ผลักดันการเปลี่ยนผ่านของอุตสาหกรรมยานยนต์ทั้งระบบไปสู่อุตสาหกรรมยานยนต์ไฟฟ้าอัจฉริยะ |
| อุตสาหกรรมความมั่นคงของประเทศ | ส่งเสริมการจัดหาพลังงานให้เพียงพอ เพื่อเป็นฐานความมั่นคง ด้านพลังงานของประเทศ พร้อมกับการเพิ่มสัดส่วนการใช้พลังงานทดแทนและพลังงานทางเลือกให้มีความสมดุลและเกิดความมั่นคง สามารถพึ่งพาตนเองทางด้านพลังงาน |
| โครงสร้างพื้นฐาน เชื่อมไทย เชื่อมโลก | พัฒนาโครงสร้างพื้นฐานเทคโนโลยีสมัยใหม่ | เสริมสร้างความมั่นคงด้านพลังงาน โดยการจัดหาและพัฒนาโครงสร้างพื้นฐานด้านพลังงาน บริหารจัดการ พลังงานให้มีประสิทธิภาพและมีการแข่งขันอย่างเป็นธรรม มีราคา ที่เหมาะสม และการสร้างโครงสร้างพื้นฐานที่รองรับการใช้พลังงานในรูปแบบต่าง ๆ เพื่อสนับสนุนภาคการผลิต บริการ และการขนส่ง รวมทั้งส่งเสริมการใช้พลังงานทดแทนและพลังงานทางเลือกในสัดส่วนที่มากขึ้น ตลอดจนพัฒนาระบบโครงข่ายไฟฟ้าอัจฉริยะ |
| พัฒนาเศรษฐกิจบนพื้นฐานผู้ประกอบ การยุคใหม่ | สร้างผู้ประกอบการอัจฉริยะ | สนับสนุนผู้ประกอบการในการสร้างและพัฒนาสินค้าและบริการให้มีคุณภาพมาตรฐานสอดคล้องกับความต้องการของผู้บริโภคและสามารถเชื่อมโยงการผลิตกับผู้ประกอบการ รายใหญ่ โดยสร้างระบบและกลไกที่ทำให้เกิดความเชื่อมโยงของห่วงโซ่มูลค่าเพื่อเพิ่มประสิทธิภาพในการบริหารจัดการ การผลิต ลดต้นทุนการผลิตลง |

(3) การบรรลุเป้าหมายตามยุทธศาสตร์ชาติ

 การสร้างความสามารถในการแข่งขันของประเทศ พัฒนากิจกรรมที่สำคัญของประเทศในทุกส่วน ทั้งด้านการเกษตร อุตสาหกรรม บริการ ให้มีความเข้มแข็งจากข้างใน ซึ่งพลังงานเป็นส่วนสนับสนุนที่สำคัญ ทั้งด้าน
การพัฒนาโครงสร้างพื้นฐานด้านพลังงานที่จะต้องครอบคลุมและเพียงพอต่อการสร้างการเจริญเติบโตทางเศรษฐกิจ อุตสาหกรรมและการบริการแห่งอนาคต เพื่อให้ประเทศมีความมั่นคงทางพลังงาน ประชาชน มีพลังงานใช้อย่างเพียงพอ เกิดความเชื่อมั่นต่อการลงทุนในประเทศ รวมถึงการเพิ่มสัดส่วนพลังงานทดแทนจากวัตถุดิบเหลือทิ้งทางการเกษตร
การสร้างมูลค่าเพิ่มในภาคเกษตรโดยใช้เทคโนโลยีและนวัตกรรมพลังงาน และนำมาใช้ประโยชน์ในอุตสาหกรรมและพลังงานที่เกี่ยวเนื่องกับชีวภาพได้อย่างมีประสิทธิภาพ

**2) ยุทธศาสตร์ชาติที่ 5 ด้านการสร้างการเติบโตบนคุณภาพชีวิตที่เป็นมิตรต่อสิ่งแวดล้อม**

ยุทธศาสตร์ชาติด้านการสร้างการเติบโตบนคุณภาพชีวิตที่เป็นมิตรต่อสิ่งแวดล้อม ได้น้อมนำศาสตร์ของพระราชาสู่การพัฒนาที่ยั่งยืน โดยยึดหลัก 3 ประการคือ “มีความพอประมาณ มีเหตุผล มีภูมิคุ้มกัน” มาเป็นหลัก ในการจัดทำยุทธศาสตร์ชาติควบคู่กับการนำเป้าหมายของการพัฒนาที่ยั่งยืนทั้ง 17 เป้าหมาย มาเป็นกรอบแนวคิดที่จะผลักดันดำเนินการเพื่อนำไปสู่การบรรลุเป้าหมายการพัฒนาที่ยั่งยืนในทุกมิติ ทั้งมิติด้านสังคม เศรษฐกิจ สิ่งแวดล้อม ธรรมาภิบาล และความเป็นหุ้นส่วนความร่วมมือระหว่างกันทั้งภายในและภายนอกประเทศอย่างบูรณาการ โดยมีวิสัยทัศน์เพื่อให้ประเทศไทยเป็นประเทศพัฒนาแล้วที่มีคุณภาพชีวิตและสิ่งแวดล้อมที่ดีที่สุดในอาเซียน ภายในปี พ.ศ. 2580

1. เป้าหมาย 20 ปี ของยุทธศาสตร์ชาติที่ 5 คือ
* การอนุรักษ์และรักษาทรัพยากรธรรมชาติ สิ่งแวดล้อม และวัฒนธรรม ให้คนรุ่นต่อไปได้ใช้อย่างยั่งยืน มีสมดุล
* การฟื้นฟูและสร้างใหม่ฐานทรัพยากรธรรมชาติและสิ่งแวดล้อม เพื่อลดผลกระทบทางลบจาก
การพัฒนาสังคมเศรษฐกิจของประเทศ
* การใช้ประโยชน์และสร้างการเติบโตบนฐานทรัพยากรธรรมชาติและสิ่งแวดล้อมให้สมดุลภายใต้ ขีดความสามารถของระบบนิเวศน์
* การยกระดับกระบวนทัศน์ เพื่อกำหนดอนาคตประเทศด้านทรัพยากรธรรมชาติสิ่งแวดล้อมและวัฒนธรรมบนหลักของการมีส่วนร่วม และธรรมาภิบาล
* ตัวชี้วัดของยุทธศาสตร์นี้ ได้แก่ พื้นที่สีเขียวที่เป็นมิตรต่อสิ่งแวดล้อม สภาพแวดล้อมและทรัพยากรธรรมชาติที่เสื่อมโทรมได้รับการฟื้นฟู การเติบโตที่เป็นมิตรกับสิ่งแวดล้อม ปริมาณก๊าซเรือนกระจก มูลค่าเศรษฐกิจฐานชีวภาพ

(2) ประเด็นที่เกี่ยวข้องภายใต้ยุทธศาสตร์ที่ 5 ได้แก่

1) การสร้างการเติบโตอย่างยั่งยืนบนสังคมเศรษฐกิจสีเขียว

2) การพัฒนาความมั่นคงทางน้ำ พลังงาน และเกษตรที่เป็นมิตรต่อสิ่งแวดล้อม

**ตารางที่ 2-2 ความเชื่อมโยงด้านพลังงานในประเด็นต่าง ๆ ภายใต้ยุทธศาสตร์ที่ 5**

| **ประเด็นหลักภายใต้ยุทธศาสตร์** | **ประเด็นย่อย** | **ความเชื่อมโยงด้านพลังงาน** |
| --- | --- | --- |
| การสร้างการเติบโตอย่างยั่งยืนบนสังคมเศรษฐกิจสีเขียว | การส่งเสริมการบริโภคและผลิตที่ยั่งยืน | การเพิ่มประสิทธิภาพการใช้พลังงาน การพัฒนาพลังงานทดแทนและพลังงานทางเลือกด้วยการวิจัย พัฒนาวัตถุดิบ และเทคโนโลยี การเพิ่มศักยภาพการผลิต การใช้ และตลาด ตลอดจนการสร้างจิตสำนึกและเข้าถึงองค์ความรู้ด้านพลังงาน |
| การพัฒนาความมั่นคงทางน้ำ พลังงาน และเกษตร ที่เป็นมิตรต่อสิ่งแวดล้อม | การพัฒนาความมั่นคงพลังงานของประเทศ และส่งเสริมการใช้พลังงานที่เป็นมิตร ต่อสิ่งแวดล้อม | เพิ่มสัดส่วนการใช้พลังงานทดแทนและพลังงานทางเลือก ทดแทนเชื้อเพลิงฟอสซิลในการผลิตไฟฟ้า รวมทั้งพัฒนาวิธีการบริหารจัดการระบบไฟฟ้าทั้งด้านอุปทานและด้าน อุปสงค์ให้มีประสิทธิภาพและความยืดหยุ่น เพื่อให้สามารถรองรับพลังงานทดแทนและพลังงานทางเลือกที่เพิ่มขึ้นในระบบได้อย่างมั่นคง และมีเสถียรภาพ พร้อมทั้งสนับสนุนการเพิ่มประสิทธิภาพการใช้พลังงานในภาคอุตสาหกรรม และสร้างความเชื่อมโยงระหว่างภาคเกษตรกรรม ภาคอุตสาหกรรม ภาคธุรกิจ และภาคครัวเรือน รวมทั้ง สนับสนุนการวิจัย พัฒนา และถ่ายทอดเทคโนโลยีเกี่ยวกับการกักเก็บพลังงาน และระบบโครงข่ายไฟฟ้าอัจฉริยะ เพื่อให้สามารถผลิตไฟฟ้าจากพลังงานทดแทนและพลังงานทางเลือกได้ในสัดส่วนที่สูงขึ้น และการผลิตไฟฟ้าที่มีการกระจายศูนย์มากขึ้น พร้อมทั้งสนับสนุนการใช้กลไกการตลาดหรือมาตรการทางเศรษฐศาสตร์เพื่อเพิ่มประสิทธิภาพในการบริหารจัดการด้านพลังงานที่เป็นมิตร ต่อสิ่งแวดล้อม |
| การเพิ่มประสิทธิภาพการใช้พลังงานโดยลดความเข้มของการใช้พลังงาน | สนับสนุนการอนุรักษ์และการใช้พลังงานอย่างมีประสิทธิภาพ เพื่อลดต้นทุนพลังงานของประเทศ ด้วยการส่งเสริมผ่านเครื่องมือและกลไกทางการเงินและมิใช่การเงิน รวมทั้งมาตรการทางกฎหมาย พร้อมทั้งส่งเสริมการออกแบบอาคารประหยัดพลังงาน สนับสนุนทางการเงินและบังคับใช้กฎหมายเกี่ยวกับการก่อสร้างและออกแบบอาคาร มีการรณรงค์และให้ความรู้ความเข้าใจกับประชาชนในด้านการประหยัดพลังงาน ส่งเสริมให้ใช้อุปกรณ์และเครื่องจักรที่ประหยัดพลังงาน การใช้ฉลากสีเขียวกับ ยานยนต์และอุปกรณ์ประหยัดไฟฟ้าต่าง ๆ รวมถึงการส่งเสริมระบบโลจิสติกส์และการขนส่งที่เป็นมิตรต่อสิ่งแวดล้อม |

1. การบรรลุเป้าหมายตามยุทธศาสตร์ชาติ

 ประเด็นสิ่งแวดล้อมเป็นเรื่องที่ทุกประเทศให้ความสำคัญ การพัฒนาทางเศรษฐกิจจะต้องทำควบคู่ ไปกับการรักษาสิ่งแวดล้อม การใช้พลังงานในอดีตมีการใช้เชื้อเพลิงฟอสซิลในการผลิตไฟฟ้าในภาคพลังงานเป็นหลัก ซึ่งการปล่อยก๊าซเรือนกระจกจากการกิจกรรมในภาคพลังงาน โดยเฉพาะจากการเผาไหม้ของเชื้อเพลิงฟอสซิลก่อให้เกิดภาวะโลกร้อน ประกอบกับประเทศไทยสูญเสียรายได้จากการนำเข้าพลังงาน ดังนั้นเพื่อให้เกิดการพึ่งพาตนเองได้ จึงควรต้องส่งเสริมพลังงานทดแทนในประเทศ โดยเฉพาะอย่างยิ่งการนำวัตถุดิบเหลือใช้ทางการเกษตร ตามศักยภาพพื้นที่ที่มีอยู่มาผลิตเป็นพลังงานทดแทน สร้างความเข้มแข็งต่อเศรษฐกิจฐานราก ส่งเสริมการวิจัยพัฒนาเทคโนโลยีพลังงาน และเทคโนโลยีพลังงานชุมชนที่มีประสิทธิภาพ ควบคู่ไปกับการส่งเสริมพลังงานทดแทน คือการส่งเสริมการอนุรักษ์พลังงานและการใช้พลังงานอย่างมีประสิทธิภาพในทุกภาคส่วน

**2.2 แผนระดับที่ 2**

**2.2.1 แผนแม่บทภายใต้ยุทธศาสตร์ชาติ (พ.ศ. 2561-2580)**

แผนแม่บทภายใต้ยุทธศาสตร์ชาติ เป็นแผนแม่บทเพื่อให้บรรลุเป้าหมายตามที่กำหนดไว้ในยุทธศาสตร์ชาติ ประกอบด้วย 23 แผนแม่บท โดยสำนักงานปลัดกระทรวงพลังงานเข้าไปมีส่วนเกี่ยวข้องโดยตรงกับแผนแม่บท ดังนี้

 **ประเด็นแผนแม่บทที่ 7 โครงสร้างพื้นฐาน ระบบโลจิสติกส์ และดิจิทัล**

**1) เป้าหมายระดับประเด็นของแผนแม่บทฯ**

* เป้าหมาย พัฒนาความมั่นคง พลังงาน และเกษตรที่เป็นมิตรต่อสิ่งแวดล้อม

**ตารางที่ 2-3 เป้าหมายแผนแม่บทที่ 7 โครงสร้างพื้นฐาน ระบบโลจิสติกส์ และดิจิทัล**

|  |  |  |
| --- | --- | --- |
| **เป้าหมาย** | **ตัวชี้วัด** | **ค่าเป้าหมาย** |
| **ปี 61-65** | **ปี 66-70** | **ปี 71-75** | **ปี 76-80** |
| ความสามารถในการแข่งขันด้านโครงสร้างพื้นฐานของประเทศดีขึ้น | อันดับความสามารถในการแข่งขันด้านโครงสร้างพื้นฐาน | อันดับที่ 45 | อันดับที่ 38 | อันดับที่ 31 | อันดับที่ 25 |

 **2) แผนย่อยโครงสร้างพื้นฐานด้านพลังงาน**

 พัฒนาโครงสร้างพื้นฐานด้านพลังงานให้มีความมั่นคงในระดับที่เหมาะสม มีการกระจายชนิดของเชื้อเพลิงในการผลิตไฟฟ้า ส่งเสริมพลังงานทดแทน และการใช้พลังงานอย่างมีประสิทธิภาพ รวมทั้งกำกับดูแลกลไกตลาดพลังงานให้มีการแข่งขันอย่างเสรีและเป็นธรรม เพื่อสนับสนุนขีดความสามารถ ในการแข่งขันของประเทศ

* 1. แนวทางการพัฒนา
* จัดหาพลังงานและพัฒนาโครงสร้างพื้นฐานด้านพลังงานทั้งระบบให้มีความมั่นคง ในระดับที่เหมาะสม ทันสมัย สามารถรองรับความต้องการใช้พลังงานตามการเติบโตทางเศรษฐกิจของประเทศ และการเปลี่ยนแปลงด้านเทคโนโลยี มีการกระจายชนิดของเชื้อเพลิงในการผลิตไฟฟ้า
* ส่งเสริมให้เกิดการพัฒนาเทคโนโลยี ปัจจัยแวดล้อม และสร้างแรงจูงใจ เพื่อสนับสนุนการจัดหาแหล่งพลังงานใหม่ การพัฒนาโครงสร้างพื้นฐานและระบบการบริหารจัดการพลังงานอัจฉริยะ เพื่อนำไปสู่การผลิตและการใช้พลังงานที่มีประสิทธิภาพ มีเสถียรภาพ และทันกับแนวโน้มการเปลี่ยนแปลงทางเทคโนโลยี ด้านพลังงานในอนาคต
* สนับสนุนการผลิตและการใช้พลังงานทดแทนทั้งพลังงานไฟฟ้า พลังงานความร้อน และเชื้อเพลิงชีวภาพตามศักยภาพของแหล่งเชื้อเพลิงในพื้นที่ ปรับปรุงโครงสร้างพื้นฐานเพื่อรองรับการผลิตและใช้พลังงานทดแทนอย่างเพียงพอ โดยคำนึงถึงต้นทุนค่าพลังงานที่เหมาะสม เปิดโอกาสให้ผู้ใช้ไฟฟ้าสามารถลงทุนผลิตไฟฟ้าใช้ได้เอง
และขายไฟฟ้าส่วนเกินเข้าสู่ระบบได้ โดยไม่กระทบราคารับซื้อและเงื่อนไขอื่น ๆ ในทางลบต่อผู้ใช้ไฟฟ้ารายอื่น ๆ และต่อระบบไฟฟ้าโดยรวม รวมทั้งปรับปรุงการกำกับดูแลให้สามารถควบคุม และตรวจสอบการผลิตและใช้ไฟฟ้าได้แบบเรียลไทม์ เพื่อนำข้อมูลมาใช้ในการบริหารจัดการ และการวางแผนระบบไฟฟ้าของประเทศ
* สนับสนุนการเพิ่มประสิทธิภาพการใช้พลังงานในภาคอุตสาหกรรม ภาคธุรกิจ ภาคขนส่ง และภาคครัวเรือน ปรับเปลี่ยนพฤติกรรมการใช้พลังงานโดยมุ่งให้เกิดจิตสำนึกและความรับผิดชอบต่อการ ใช้พลังงานอย่างคุ้มค่าและเกิดประโยชน์สูงสุด
* พัฒนา ปรับปรุงกฎหมาย และระเบียบการกำกับดูแลให้ส่งเสริมการแข่งขัน ในกิจการพลังงาน สอดคล้องกับเทคโนโลยีที่เปลี่ยนแปลงไป และส่งเสริมให้เกิดการอนุรักษ์พลังงาน รวมทั้งบริหารจัดการและใช้ประโยชน์จากทรัพย์สินหรือโครงสร้างพื้นฐานด้านพลังงานให้เกิดประโยชน์สูงสุด เพื่อสนับสนุนการเพิ่ม ขีดความสามารถในการแข่งขันของประเทศ
	1. เป้าหมายของแผนย่อย

**ตารางที่ 2-4 เป้าหมายและตัวชี้วัดของแผนย่อยโครงสร้างพื้นฐานด้านพลังงาน (เสนอโดยกระทรวงพลังงาน) ในแผนแม่บทภายใต้ยุทธศาสตร์ชาติ**

| **เป้าหมาย** | **ตัวชี้วัด** | **ค่าเป้าหมาย** |
| --- | --- | --- |
| **ปี 61-65** | **ปี 66-70** | **ปี 71-75** | **ปี 76-80** |
| สัดส่วนการใช้ก๊าซธรรมชาติในการผลิตไฟฟ้าลดลง | สัดส่วนการใช้ก๊าซธรรมชาติในการผลิตไฟฟ้า (เฉลี่ยร้อยละ) | ไม่เกินร้อยละ 60 | ไม่เกินร้อยละ 50 |
| การใช้พลังงานทดแทนที่ผลิตในประเทศเพิ่มมากขึ้น | สัดส่วนการใช้พลังงานทดแทนที่ผลิตได้ภายในประเทศ ในการผลิตไฟฟ้า ความร้อน และเชื้อเพลิงชีวภาพ (เฉลี่ยร้อยละของพลังงานขั้นสุดท้าย) | ร้อยละ 15-18 | ร้อยละ 19-22 | ร้อยละ 23-25 | ร้อยละ 26-30 |
| ประสิทธิภาพการใช้พลังงานของประเทศเพิ่มขึ้น | ค่าความเข้มข้นการใช้พลังงานขั้นสุดท้าย (พันตันเทียบเท่าน้ำมันดิบ/พันล้านบาท) | 7.4 พันตันเทียบเท่าน้ำมันดิบ/พันล้านบาท | 6.93 พันตันเทียบเท่าน้ำมันดิบ/พันล้านบาท | 6.45 พันตันเทียบเท่าน้ำมันดิบ/พันล้านบาท | 5.98 พันตันเทียบเท่าน้ำมันดิบ/พันล้านบาท |
| การปรับปรุงและพัฒนาระบบไฟฟ้าของประเทศให้มีประสิทธิภาพด้วยเทคโนโลยีระบบโครงข่ายสมาร์ทกริด | จำนวนแผนงาน และ/หรือโครงการที่กำลังพัฒนา / โครงการนำร่อง / โครงการที่มีการใช้งานที่เกี่ยวข้องกับการเพิ่มประสิทธิภาพระบบไฟฟ้าในแต่ละระยะ (แผนงาน/โครงการ) | พัฒนาและสาธิตนำร่องการใช้งานระบบสมาร์ทกริดอย่างน้อย 8แผนงาน/โครงการ | พัฒนาโครงสร้างพื้นฐานระบบสมาร์ทกริด อย่างน้อย 3แผนงาน/โครงการ (รวมเป็น 11แผนงาน/โครงการ) | พัฒนาโครงสร้าง พื้นฐานระบบ สมาร์ทกริด อย่างน้อย 3 แผนงาน/โครงการ (รวมเป็น 14 แผนงาน/ โครงการ) | ลงทุนพัฒนาโครงสร้าง พื้นฐานระบบ สมาร์ทกริด อย่างน้อย 4แผนงาน/โครงการ (รวม เป็น 18แผนงาน/ โครงการ) |

* 1. การบรรลุเป้าหมายตามแผนย่อยของแผนแม่บทฯ
* พัฒนาปัจจัยสนับสนุนให้เกิดการพัฒนาโครงสร้างพื้นฐานทางพลังงาน เทคโนโลยีพลังงานแห่งอนาคต การจัดทำระบบฐานข้อมูลนโยบายและพื้นที่เพื่อได้ข้อมูลประกอบการตัดสินใจเชิงนโยบาย ตลอดจนการสร้างเครือข่ายเพื่อให้เกิดความร่วมมือระหว่างประเทศด้านพลังงาน
* สนับสนุนการพัฒนาพลังงานเพื่อสร้างการเติบโตบนคุณภาพชีวิตที่เป็นมิตรต่อสิ่งแวดล้อม ส่งเสริมการสร้างมูลค่าเพิ่มในภาคเกษตร ยกระดับการผลิตและแปรรูปผลผลิตทางการเกษตรผ่านการใช้เทคโนโลยีและนวัตกรรมพลังงาน ให้มีคุณภาพและสร้างมูลค่าเพิ่มให้สูงขึ้น การเพิ่มสัดส่วนการใช้พลังงานทดแทนจากวัตถุดิบเหลือใช้ทางการเกษตร สามารถพึ่งพาตนเองได้ตามศักยภาพที่มีอยู่ ส่งเสริมการอนุรักษ์พลังงานในพื้นที่ การให้ความรู้ความเข้าใจนโยบายด้านพลังงานที่ถูกต้องผ่านสื่อต่างๆ
* พัฒนาเครื่องมือที่สนับสนุนการดำเนินงาน เพื่อให้บุคลากรมีองค์ความรู้ด้านพลังงานและสามารถถ่ายทอด เพื่อขยายผลเครือข่ายให้เกิดการพัฒนาพลังงานอย่างยั่งยืน

**2.2.2 แผนการปฏิรูปประเทศด้านพลังงาน**

การปฏิรูปประเทศต้องดำเนินการเพื่อให้บรรลุเป้าหมายในด้าน (1) ประเทศชาติมีความสงบเรียบร้อย มีความสามัคคีปรองดอง มีการพัฒนาอย่างยั่งยืนตามหลักปรัชญาของเศรษฐกิจพอเพียง และมีความสมดุลระหว่าง การพัฒนาด้านวัตถุกับการพัฒนาด้านจิตใจ (2) สังคมมีความสงบสุข เป็นธรรม และมีโอกาสอันทัดเทียมกันเพื่อขจัดความเหลื่อมล้ำ (3) ประชาชนมีความสุข มีคุณภาพชีวิตที่ดี และมีส่วนร่วมในการพัฒนาประเทศและการปกครอง ในระบอบประชาธิปไตยอันมีพระมหากษัตริย์ทรงเป็นประมุข การปฏิรูปประเทศต้องสอดคล้องและเป็นไปในทิศทางเดียวกับยุทธศาสตร์ชาติ

สำนักงานปลัดกระทรวงพลังงาน เข้าไปมีส่วนเกี่ยวข้องกับแผนการปฏิรูปประเทศด้านพลังงานที่มีเป้าหมายคือ การปรับปรุงโครงสร้างการบริหารจัดการเพื่อสร้างความเชื่อมั่นและการยอมรับของประชาชน ส่งเสริมด้านเทคโนโลยีและการมีส่วนร่วมของประชาชน ให้การบริหารจัดการด้านพลังงานมีธรรมาภิบาล มีการลงทุนโครงสร้างพื้นฐานพลังงาน และการลงทุนในอุตสาหกรรมที่เกี่ยวเนื่องกับด้านพลังงาน โดยแผนปฏิรูปประเทศด้านพลังงาน แบ่งออกเป็น 6 ด้าน รวม 17 ประเด็นปฏิรูป ดังนี้

**ตารางที่ 2-5** **แผนการปฏิรูปประเทศด้านพลังงาน**

|  **ด้านการปฏิรูป** | **ประเด็นปฏิรูป** | **เป้าหมาย** |
| --- | --- | --- |
| การบริหาร จัดการพลังงาน | 1. การปฏิรูปองค์กรด้านพลังงาน | * ปรับปรุงบทบาทองค์กรด้านพลังงานให้สอดคล้องกับโครงสร้างการบริหารจัดการพลังงานของประเทศ
* มีกติกาในการปฏิบัติงานร่วมกันระหว่างหน่วยนโยบาย-กำกับ-ปฏิบัติ
* ปรับกระบวนการอนุมัติ อนุญาตของหน่วยงานที่เกี่ยวข้อง
 |
| 2. การพัฒนาศูนย์สารสนเทศพลังงานแห่งชาติ | * พัฒนาระบบข้อมูลพลังงานให้มีความสมบูรณ์
* พัฒนาศูนย์สารสนเทศพลังงานแห่งชาติ
 |
| 3. การสร้างธรรมาภิบาล ในทุกภาคส่วน | * หน่วยงานภาครัฐมีธรรมาภิบาล มีการสร้างการมี ส่วนร่วมกับภาคประชาชน
* องค์กรพัฒนาเอกชนมีธรรมาภิบาลองค์กร
* ผู้ประกอบการดำเนินธุรกิจอย่างมีธรรมาภิบาล
 |
| ไฟฟ้า | 4. โครงสร้างแผนพัฒนากำลังผลิตไฟฟ้า (PDP) | * ปฏิรูปโครงสร้างแผน PDP โดยคำนึงปัจจัยด้านต่าง ๆ อย่างครอบคลุม
* ปฏิรูปโครงสร้างค่าไฟฟ้าทั้งระบบ
 |
| 5. ส่งเสริมกิจการไฟฟ้าเพื่อเพิ่มการแข่งขัน | * ส่งเสริมกิจการไฟฟ้าเพื่อเพิ่มการแข่งขันภายใต้การกำกับให้มีประสิทธิภาพสูงสุด
* เสนอแนะรูปแบบโครงสร้างกิจการไฟฟ้าของไทยที่เหมาะสม
 |
| 6. ปฏิรูปโครงสร้างการบริหารกิจการไฟฟ้า | * กิจการไฟฟ้าทั้งสามหน่วยงานอยู่ภายใต้การกำกับดูแลของกระทรวงพลังงาน
* ส่งเสริมและจัดทำระเบียบกฎเกณฑ์สำหรับ Third Party Access ของระบบส่งและระบบจำหน่ายไฟฟ้า
* ส่งเสริมกิจการจำหน่ายไฟฟ้า
 |
| ปิโตรเลียมและ ปิโตรเคมี | 7. การพัฒนาอุตสาหกรรมก๊าซธรรมชาติ | * นำก๊าซฯ ที่มีการกระจายแหล่งจัดหาในหลายภูมิภาค

มาสร้างความมั่นคงทางพลังงาน* ส่งเสริมให้มีการแข่งขันเพื่อเพิ่มประสิทธิภาพในธุรกิจ

ก๊าซธรรมชาติ* นำก๊าซธรรมชาติมาสร้างประโยชน์สูงสุด
* ส่งเสริมประเทศไทยให้เป็นศูนย์กลางค้าขาย LNG

ในภูมิภาค |
| 8. การพัฒนาปิโตรเคมีระยะที่ 4 | * สร้างมูลค่าเพิ่มจากทรัพยากรปิโตรเลียม ยกระดับขีดความสามารถการแข่งขันอุตสาหกรรมไทย
 |
| การสนับสนุนพลังงานทดแทนเพื่อการส่งเสริมการแข่งขันและสร้างมูลค่าเพิ่มทางเศรษฐกิจ | 9. ปฏิรูประบบบริหารจัดการเชื้อเพลิงชีวมวลไม้โตเร็ว สำหรับโรงไฟฟ้าชีวมวล | * หน่วยงานรัฐมีแนวทางส่งเสริมการพัฒนาพลังงาน ชีวมวลอย่างเป็นรูปธรรมและมีประสิทธิภาพ
* มีคู่มือการบริหารจัดการเชื้อเพลิงชีวมวลไม้โตเร็วแบบครบวงจรที่มีประสิทธิภาพ
* ประชาชนมีความเข้าใจยอมรับโครงการพลังงานชีวมวลและสามารถเข้าไปมีส่วนร่วมในโครงการได้
* มีมาตรฐานเชื้อเพลิงชีวมวลไม้โตเร็วและตลาดกลาง ซื้อขายเชื้อเพลิงชีวมวลไม้โตเร็วของประเทศ
 |
| 10. แนวทางส่งเสริมและขจัดอุปสรรคในการนำขยะ มูลฝอยไปเป็นเชื้อเพลิงเพื่อผลิตไฟฟ้า | * ส่งเสริมพลังงานทดแทน แก้ปัญหาสิ่งแวดล้อม
* มีโรงไฟฟ้าที่ช่วยลดปัญหาขยะล้นเมือง
* เกิดการพัฒนาเทคโนโลยีในประเทศ
 |
| 11. การส่งเสริมการติดตั้งโซลาร์รูฟอย่างเสรี | * ส่งเสริมให้ประชาชนมีจิตสำนึกในการมีส่วนร่วมในการผลิตพลังงานทดแทน โดยการติดตั้งโซลาร์รูฟได้อย่างเสรีเพื่อใช้ไฟฟ้าในบ้านหรืออาคารของตนเอง
* มีการซื้อขายไฟฟ้าที่ผลิตจากโซลาร์รูฟระหว่าง เอกชน-เอกชน เอกชน-ราชการ และหน่วยงานต่าง ๆ ได้อย่างเสรี
* เกิดการว่าจ้างงานและอุตสาหกรรมต่อเนื่องต่าง ๆ ในประเทศจากธุรกิจโซลาร์รูฟ
* โซลาร์รูฟเป็นแหล่งผลิตพลังงานทดแทน สามารถลดการปล่อยก๊าซเรือนกระจก
 |
| 12. ปฏิรูปโครงสร้างการใช้พลังงานภาคขนส่ง ระยะ 20 ปี | * ประเทศมีทิศทางการใช้พลังงานในภาคขนส่ง
* หน่วยงานที่รับผิดชอบและผู้เกี่ยวข้อง สามารถจัดหาและบริหารจัดการเชื้อเพลิงประเภทต่าง ๆ เพื่อใช้ภาคขนส่งให้มีปริมาณเพียงพอและมีราคาที่เหมาะสม
 |
| การอนุรักษ์พลังงานและ การใช้พลังงานอย่างมีประสิทธิภาพ | 13. การส่งเสริมการอนุรักษ์พลังงานและการใช้พลังงานอย่างคุ้มค่าในกลุ่มอุตสาหกรรม | * ลดการใช้พลังงานในภาคอุตสาหกรรมลงร้อยละ 36 ภายในปี พ.ศ. 2579 โดยในระยะแรกได้จัดทำเป็นแผน

5 ปี |
| 14. การใช้ข้อบัญญัติเกณฑ์มาตรฐานอาคารด้านพลังงาน (BEC) | * อาคารที่จะก่อสร้างหรือดัดแปลงขึ้นในประเทศไทยที่มีขนาดรวมกันตั้งแต่ 2,000 ตารางเมตรขึ้นไปต้องมีการใช้พลังงานเป็นไปตามมาตรฐานที่กระทรวงพลังงานออกประกาศ
 |
| 15. การใช้มาตรการบริษัทจัดการพลังงาน (ESCO) สำหรับหน่วยงานภาครัฐ | * นำกลไกบริษัทจัดการพลังงานมาพัฒนาใช้ในการลงทุนเพื่อปรับปรุงประสิทธิภาพการใช้พลังงานสำหรับอาคารของหน่วยงานภาครัฐ ภายในปีงบประมาณ พ.ศ. 2565
 |
| เทคโนโลยี นวัตกรรมและโครงสร้างพื้นฐาน | 16. การส่งเสริมยานยนต์ไฟฟ้า ในประเทศไทย | * ประเทศไทยมีการกำหนดทิศทางการพัฒนายานยนต์ไฟฟ้าที่ชัดเจน
* รัฐบาลมีการกำหนดนโยบายและแนวทางในการส่งเสริมการผลิต การใช้ การพัฒนาโครงสร้างพื้นฐานเพื่อรองรับ ตลอดจนการปรับปรุงกฎหมายและระเบียบที่เกี่ยวข้องกับมาตรฐานและการกำกับดูแลการพัฒนายานยนต์ไฟฟ้าอย่างเป็นระบบครบวงจร
* รัฐบาลมีการปรับปรุงแผนด้านพลังงานที่เกี่ยวข้องเพื่อรองรับการเปลี่ยนแปลงยานยนต์ไฟฟ้าได้อย่างเหมาะสม
* อุตสาหกรรมรถยนต์และชิ้นส่วนยานยนต์มีกำหนดแผนการลงทุนและการเปลี่ยนผ่านที่ชัดเจน
 |
| 17. การส่งเสริมเทคโนโลยีระบบกักเก็บพลังงาน | * ประเทศไทยมีการกำหนดทิศทางการส่งเสริมเทคโนโลยีระบบการกักเก็บพลังงาน
* มีการนำเอาระบบกักเก็บพลังงานไปใช้ในการปรับเปลี่ยนระบบการบริหารจัดการพลังงานของประเทศและใช้ในอุตสาหกรรมอื่น ๆ อย่างกว้างขวาง
 |

**2.2.3 แผนพัฒนาเศรษฐกิจและสังคมแห่งชาติ ฉบับที่ 12 พ.ศ. 2561-2565**

แผนพัฒนาเศรษฐกิจและสังคมแห่งชาติ ฉบับที่ 12 (พ.ศ. 2561–2565) ได้จัดทำขึ้นในช่วงเวลาของการปฏิรูปประเทศและสถานการณ์โลกที่เปลี่ยนแปลงอย่างรวดเร็วและเชื่อมโยงกันใกล้ชิดกันมากขึ้น
โดยได้น้อมนำหลัก “ปรัชญาของเศรษฐกิจพอเพียง” มาเป็นปรัชญาแนวทางในการพัฒนาประเทศต่อเนื่องจากแผนพัฒนาฯ ฉบับที่ 9-11 เพื่อเสริมสร้างภูมิคุ้มกันและช่วยให้สังคมไทยสามารถยืนหยัดอยู่ได้อย่างมั่นคง
เกิดภูมิคุ้มกัน และมีการบริหารจัดการความเสี่ยงอย่างเหมาะสม ส่งผลให้การพัฒนาประเทศสู่ความสมดุลและยั่งยืน

ยุทธศาสตร์ในแผนพัฒนาฯ ฉบับที่ 12 มีทั้งหมด 10 ยุทธศาสตร์ โดยมี 6 ยุทธศาสตร์ที่เป็นตามกรอบยุทธศาสตร์ชาติ 20 ปี และอีก 4 ยุทธศาสตร์ที่เป็นปัจจัยสนับสนุน ดังนี้

ยุทธศาสตร์ที่ 1 การเสริมสร้างและพัฒนาศักยภาพทุนมนุษย์

ยุทธศาสตร์ที่ 2 การสร้างความเป็นธรรมและลดความเหลื่อมล้ำในสังคม

ยุทธศาสตร์ที่ 3 การสร้างความเข้มแข็งทางเศรษฐกิจและแข่งขันได้อย่างยั่งยืน

ยุทธศาสตร์ที่ 4 การเติบโตที่เป็นมิตรกับสิ่งแวดล้อมเพื่อการพัฒนาที่ยั่งยืน

ยุทธศาสตร์ที่ 5 การเสริมสร้างความมั่นคงแห่งชาติเพื่อการพัฒนาประเทศสู่ความมั่งคั่งและยั่งยืน

ยุทธศาสตร์ที่ 6 การบริหารจัดการในภาครัฐ การป้องกันการทุจริตประพฤติมิชอบ และธรรมาภิบาลในสังคมไทย

ยุทธศาสตร์ที่ 7 การพัฒนาโครงสร้างพื้นฐานและระบบโลจิสติกส์

ยุทธศาสตร์ที่ 8 การพัฒนาวิทยาศาสตร์ เทคโนโลยี วิจัย และนวัตกรรม

ยุทธศาสตร์ที่ 9 การพัฒนาภาค เมือง และพื้นที่เศรษฐกิจ

ยุทธศาสตร์ที่ 10 ความร่วมมือระหว่างประเทศเพื่อการพัฒนา

ความเชื่อมโยงของสำนักงานปลัดกระทรวงพลังงานภายใต้ยุทธศาสตร์การพัฒนาประเทศตามแผนพัฒนาฯ ฉบับที่ 12 สามารถสรุปได้ดังตาราง

**ตารางที่ 2-6 สรุปความเชื่อมโยงด้านพลังงานภายใต้ยุทธศาสตร์การพัฒนาประเทศตามแผนพัฒนาฯ**

 **ฉบับที่ 12**

| **ยุทธศาสตร์** | **ความเชื่อมโยงด้านพลังงาน** |
| --- | --- |
| ยุทธศาสตร์ที่ 4 การเติบโตที่เป็นมิตร กับสิ่งแวดล้อมเพื่อการพัฒนาที่ยั่งยืน | สนับสนุนการลดการปล่อยก๊าซเรือนกระจกในภาคพลังงาน |
| ยุทธศาสตร์ที่ 7 การพัฒนาโครงสร้างพื้นฐานและระบบโลจิสติกส์ | จัดหาพลังงานให้เพียงพอและสร้างความมั่นคงในการผลิตพลังงาน เพิ่มศักยภาพการบริหารจัดการ การผลิต และการใช้พลังงานทดแทนและพลังงานสะอาด |
| ยุทธศาสตร์ที่ 10 ความร่วมมือระหว่างประเทศเพื่อการพัฒนา | ส่งเสริมความร่วมมือด้านพลังงานเพื่อการพัฒนากับประเทศในอนุภูมิภาคและภูมิภาครวมทั้งประเทศนอกภูมิภาค  |

**2.2.4 นโยบายด้านพลังงานที่ปรากฏในคำแถลงนโยบายของคณะรัฐมนตรี พลเอก ประยุทธ์ จันทร์โอชา นายกรัฐมนตรี แถลงต่อรัฐสภาเมื่อวันพฤหัสบดีที่ 25 กรกฎาคม 2562**

ข้อ 5 การพัฒนาเศรษฐกิจและความสามารถในการแข่งขันของไทย

5.2 พัฒนาภาคอุตสาหกรรม

5.2.1 พัฒนาอุตสาหกรรมภายใต้แนวคิดเศรษฐกิจชีวภาพ เศรษฐกิจหมุนเวียน และเศรษฐกิจสีเขียว [Bio-Circular-Green (BCG) Economy] โดยนําความก้าวหน้าทางเทคโนโลยีและนวัตกรรม
มาพัฒนาต่อยอดและสร้างมูลค่าเพิ่ม จากทรัพยากรความหลากหลายทางชีวภาพและวัฒนธรรมในการผลิตสินค้า
เกษตร อุตสาหกรรม และบริการของท้องถิ่น ปรับระบบการบริหารจัดการการผลิตและระบบโลจิสติกส์ ส่งเสริม
การใช้พลังงาน ทดแทน การใช้ประโยชน์จากวัสดุเหลือใช้ทางการเกษตรมาเพิ่มมูลค่า การบริหารจัดการของเสีย อุตสาหกรรมและขยะแบบคลัสเตอร์ระหว่างอุตสาหกรรมและชุมชนในแต่ละพื้นที่ของจังหวัด กลุ่มจังหวัด เพื่อลดผลกระทบทางสิ่งแวดล้อมและสุขภาพ พร้อมทั้งให้ความสําคัญกับกฎระเบียบ ทางด้านสิ่งแวดล้อมในระดับประเทศและระหว่างประเทศ

5.6 พัฒนาสาธารณูปโภคพื้นฐาน

5.6.3 เสริมสร้างความมั่นคงทางด้านพลังงานให้สามารถพึ่งพาตนเองได้ โดยกระจายชนิดของเชื้อเพลิงทั้งจากฟอสซิลและจากพลังงานทดแทนอย่างเหมาะสม สนับสนุนการผลิตและการใช้พลังงานทดแทนตามศักยภาพของแหล่งเชื้อเพลิงในพื้นที่ เปิดโอกาสให้ชุมชนและประชาชนมีส่วนร่วมในการผลิตและบริหาร จัดการพลังงาน ส่งเสริมให้มีการใช้น้ำมันดีเซลหมุนเร็ว B20 และ B100 เพื่อเพิ่มการใช้น้ำมันปาล์มดิบ และจัดทําแนวทางการใช้มาตรฐานน้ำมัน EURO5 ส่งเสริมการวิจัยและพัฒนาเทคโนโลยีด้านพลังงาน อาทิ เทคโนโลยีระบบไฟฟ้าอัจฉริยะ เทคโนโลยียานยนต์ไฟฟ้า และระบบกักเก็บพลังงาน รวมทั้งสนับสนุนให้เกิดโครงสร้างตลาดไฟฟ้ารูปแบบใหม่ อาทิ แพลตฟอร์มตลาดกลางซื้อขายพลังงานไฟฟ้า ตลอดจนโครงสร้างอัตราค่าไฟฟ้ารูปแบบใหม่ อาทิ ระบบหักลบหน่วยไฟฟ้าสุทธิ พร้อมทั้งปรับปรุงระบบการกํากับดูแลกิจการ ด้านพลังงานให้มีการแข่งขันอย่างเสรีและเป็นธรรม ราคาพลังงานสะท้อนต้นทุนที่แท้จริง ตอบสนองต่อการเปลี่ยนแปลงของเทคโนโลยีและรูปแบบธุรกิจด้านพลังงานในอนาคต ดําเนินการให้มีการสํารวจและค้นหาแหล่งพลังงานใหม่ และร่วมมือกับประเทศเพื่อนบ้าน ในการพัฒนาพลังงาน

5.6.4 ยกระดับโครงข่ายระบบไฟฟ้าและพลังงานให้มีความทันสมัย ทั่วถึง เพียงพอ มั่นคง และมีเสถียรภาพ โดยจัดทําแผนการพัฒนาระบบโครงข่ายไฟฟ้าอัจฉริยะทั้งระบบให้สามารถรองรับเทคโนโลยี ด้านพลังงานสมัยใหม่ในอนาคต มุ่งเน้นการพัฒนาโครงข่ายภายในประเทศให้เชื่อมต่อระเบียงเศรษฐกิจภาคตะวันตก ตะวันออก เหนือ และใต้ เพื่อให้สามารถบริหารจัดการระบบไฟฟ้าและพลังงานระหว่างพื้นที่ต่าง ๆ ได้อย่างมั่นคง และมีประสิทธิภาพโดยเฉพาะในภาคการผลิต

ข้อ 10 การฟื้นฟูทรัพยากรธรรมชาติและการรักษาสิ่งแวดล้อมเพื่อสร้างการเติบโตอย่างยั่งยืน

10.4 สร้างความมั่นคงของฐานทรัพยากรแร่ และทรัพยากรทางทะเล และชายฝั่งเพื่อการพัฒนาประเทศและเพิ่มขีดความสามารถในการแข่งขัน โดยใช้ประโยชน์ทรัพยากรแร่อย่างเหมาะสม เป็นธรรม และคํานึงถึงดุลยภาพทางเศรษฐกิจ สังคม สิ่งแวดล้อม และสุขภาพของประชาชน โดยการมีส่วนร่วมในการบริหารจัดการของ ภาคประชาชน จัดทําเขตแหล่งแร่เพื่อการทําเหมืองบนพื้นฐานศักยภาพแร่และมีการอนุรักษ์และ ใช้ประโยชน์ร่วมกับทรัพยากรธรรมชาติอื่น ๆ อย่างเหมาะสม ดูแลรักษาทรัพยากรทางทะเลและชายฝั่ง โดยบริหารจัดการเขตทรัพยากรทางทะเลและชายฝั่งรายจังหวัดโดยใช้แผนที่การจําแนกเขตทางทะเล และชายฝั่ง (one marine chart) บริหารจัดการทรัพยากรแร่และแหล่งพลังงานในทะเล รวมทั้งมลพิษและขยะ ในทะเลให้มีประสิทธิภาพ จัดทําผังชายฝั่งและฝั่งทะเลที่ชัดเจน และกําหนดพื้นที่การพัฒนาในรูปแบบต่าง ๆ โดยการมีส่วนร่วมของประชาชนและสอดคล้องกับภูมิศาสตร์ และทรัพยากรในพื้นที่ รักษาแนวปะการังที่สําคัญต่อการท่องเที่ยว รักษาป่าชายเลนและแหล่งหญ้าทะเลที่สําคัญต่อประมงและสัตว์หายาก

 **นโยบายเร่งด่วน 12 เรื่อง ในข้อ 4. การให้ความช่วยเหลือเกษตรกรและพัฒนานวัตกรรม โดยจัดพื้นที่การเกษตรให้สอดคล้องกับระบบบริหารจัดการน้ำและคุณภาพของดินตาม Agri-Map กําหนดเป้าหมายรายได้เกษตรกรให้สามารถมีรายได้จากผลผลิตทางการเกษตรที่มีคุณภาพในสินค้าเกษตรสําคัญ อาทิ ข้าว ยางพารา มันสําปะหลัง ปาล์ม อ้อย และข้าวโพด ด้วยการชดเชย การประกันรายได้ ส่งเสริมระบบประกันภัยสินค้าเกษตร หรือเครื่องมือทางการเงินสมัยใหม่ที่ไม่ก่อให้เกิดผลกระทบทางวินัยการเงินการคลังของภาครัฐ ในระยะยาว ส่งเสริมเกษตรพันธสัญญา และศึกษารูปแบบระบบแบ่งปันผลกําไรสินค้าเกษตรที่เป็นธรรมให้แก่เกษตรกร แก้ไขปัญหาข้าวครบวงจร ส่งเสริมการใช้ยางพาราในภาคอุตสาหกรรมและการพัฒนาโครงสร้างพื้นฐานของประเทศ ส่งเสริมการใช้ผลผลิตทางการเกษตรในอุตสาหกรรมพลังงาน สร้างนวัตกรรมและเครื่องมือทางการเกษตรในราคาที่เข้าถึงได้เพื่อลดต้นทุนการผลิต ควบคุมมาตรฐานการใช้สารเคมีหรือปุ๋ยเคมี ในการเกษตรเพื่อนําไปสู่การลด ละ เลิกการใช้สารเคมีหรือปุ๋ยเคมี โดยจัดหาสิ่งทดแทนที่มีประสิทธิภาพและเป็นที่ยอมรับของเกษตรกร ต่อยอดภูมิปัญญาและความรู้ของปราชญ์ชาวบ้าน ในการสร้างนวัตกรรมผลิตภัณฑ์เกษตรแปรรูป รวมทั้งเร่งศึกษาวิจัยและพัฒนาเทคโนโลยีการใช้กัญชา กัญชง และพืชสมุนไพรในทางการแพทย์ อุตสาหกรรมทางการแพทย์ และผลิตภัณฑ์อื่น ๆ เพื่อสร้างโอกาสทางเศรษฐกิจและการสร้างรายได้ของประชาชน โดยกําหนดกลไกการดําเนินงานที่รัดกุม เพื่อมิให้เกิดผลกระทบทางสังคมตามที่กฎหมายบัญญัติไว้อย่างเคร่งครัด**

**2.3 แผนระดับที่ 3 ที่เกี่ยวข้อง**

**2.3.1 แผนปฏิบัติราชการ พ.ศ. 2563-2565 ของกระทรวงพลังงาน**

กระทรวงพลังงานได้จัดทำแผนปฏิบัติราชการ พ.ศ. 2563-2565 ของกระทรวงพลังงาน โดยได้รับความเห็นชอบจากคณะทำงานพิเศษประสานเชื่อมโยงคณะกรรมการยุทธศาสตร์ชาติและคณะกรรมการปฏิรูปประเทศ กระทรวงพลังงาน เมื่อวันที่ 19 ธันวาคม 2562 และปลัดกระทรวงพลังงาน มีคำสั่งกระทรวงพลังงานที่ 108/2562 สั่ง ณ วันที่ 27 ธันวาคม 2562 เพื่อให้หน่วยงานในสังกัดกระทรวงพลังงานใช้แผนดังกล่าวเป็นกรอบ ในการปฏิบัติราชการ โดยมีรายละเอียด ดังนี้

**วิสัยทัศน์**

**“ประเทศไทยมีความมั่นคงด้านพลังงาน เป็นศูนย์กลางพลังงานในภูมิภาคเอเชีย**

**เศรษฐกิจฐานรากมีความเข้มแข็งจากภาคพลังงาน”**

**พันธกิจ**

**“เสริมสร้างความมั่นคงทางพลังงานเพื่อรองรับการเติบโตทางเศรษฐกิจ**

**และพัฒนาพลังงานในระดับพื้นที่ที่เป็นมิตรต่อสิ่งแวดล้อม”**

**ตารางที่ 2-7 แผนปฏิบัติราชการระยะ 5 ปี พ.ศ. 2563-2565 ของกระทรวงพลังงาน**

| **แผนปฏิบัติราชการของกระทรวงพลังงาน** | **เป้าหมาย** |
| --- | --- |
| เรื่องที่ 1 การสร้างความมั่นคงด้านพลังงาน | ประเทศไทยมีพลังงานเพียงพอต่อความต้องการของประชาชน ด้วยระบบบริหารจัดการและการวางโครงสร้างพื้นฐานที่มีประสิทธิภาพ รวมถึงส่งเสริมการพัฒนาเทคโนโลยีพลังงานที่สร้างมูลค่าเพิ่ม |
| เรื่องที่ 2 การกำกับดูแล ราคา สร้างการแข่งขัน เพิ่มประสิทธิภาพ | เพื่อให้ประชาชนเข้าถึงพลังงานในราคาที่เหมาะสม เป็นธรรม สะท้อนประสิทธิภาพและต้นทุนที่แท้จริง โดยกิจกรรมการดำเนินงานในแต่ละขั้นตอนของอุตสาหกรรมพลังงานเป็นไป อย่างถูกต้องเหมาะสม มีการกำกับ เป็นไปตาม มาตรฐานสากล และมีประสิทธิภาพ |
| เรื่องที่ 3 การสร้างความยั่งยืนและเข้าถึงประชาชน | เพื่อให้ประชาชนใช้พลังงานอย่างมีประสิทธิภาพ มีสัดส่วนการผลิตและการใช้พลังงานทดแทนในประเทศเพิ่มขึ้น สอดคล้องกับ ทิศทางการส่งเสริมการนำแหล่งพลังงานในประเทศมาใช้และการส่งเสริมพลังงานที่สะอาด เป็นมิตรต่อสิ่งแวดล้อม รวมถึงยกระดับรายได้ประชาชน มีความเป็นอยู่ที่ดีขึ้น |
| เรื่องที่ 4 การสร้างความโปร่งใส เป็นองค์กร ที่มีธรรมาภิบาลให้สังคมเชื่อถือ | เพื่อให้กระทรวงพลังงานเป็นองค์กรสมรรถนะสูง บริหารงาน ตามหลักธรรมาภิบาล และเป็นศูนย์ข้อมูลพลังงานของประเทศ ที่น่าเชื่อถือ |



**รูปที่ 2-1 ความเชื่อมโยงของแผนปฏิบัติราชการ พ.ศ. 2563-2565 ของสำนักงานปลัดกระทรวงพลังงาน**